DECLARAŢIILE PREŞEDINTELUI:

- Trebuie să cobor în mocirla în care ne-a târât Victor Ponta

- Consider că este un abuz formarea Comisiei parlamentare pentru investigarea achiziţiei de teren de către familia mea

- Doamna Firea, o şantajistă de profesie, lansează o altă minciună: că firma ar fi fost inactivă

- O altă inovaţie a lui Ponta este legată de spălare de bani, după mintea lui de procuror ratat, că nu a făcut nicio ispravă ca procuror, doar o mai fi ascuns vreo reclamaţie, pe ici pe colo, că nu am auzit de vreun dosar important făcut de procurorul Victor Viorel Ponta la Parchetul General. Singurul element de care îmi aduc aminte legat de procurorul Ponta a fost declaraţia mamei procurorului Panait, că Ponta a fost ultimul care l-a văzut în viaţă, în rest, nu îmi aduc aminte de nimic remarcabil legat de Ponta

- Legat de afirmaţia de spălare de bani: cum poate crede un om şi cu câteva clase că se poate face spălare de bani cu credit luat de la bancă?

- Nu s-a făcut decât o tranzacţie legală în achiziţia terenului

- Schimbarea continuă a declaraţiilor făcute de Comisie şi de premierul Victor Viorel Ponta arată obiectivul strict politic al acestei Comisii, obiectiv care dezonorează Parlamentul

- Acesta este nivelul pe care îl are majoritatea parlamentară

- Nu poţi constitui Comisie parlamentară pentru a investiga o tranzacţie imobiliară între doi privaţi

- O haită de parlamentari, în frunte cu un premier care nu are nimic comun cu responsabilitatea funcţiei, pun sub semnul întrebării şi fac un spectacol mediatic dintr-o afacere privată în condiţiile în care zeci, sute de hectare de teren ale statului sunt deţinute sub o formă sau alta de tot felul de baroni

- Comisia ar trebui să ancheteze în ce condiţii se exploatează cele peste 300 de mii de hectare ale statului, dacă nu vrea să facă numai propagandă

- Personal, concluzionez că această Comisie nu are nimic comun cu adevărul. Parlamentarii nu şi-au asumat decât să fie slugile lui Ponta

- Am un mesaj pentru senatoarea şantajistă Firea, aducându-i aminte că a fost condamnată la plata a 1.000 de lei pentru un şantaj. I-aş mai aduce aminte de şantajul public adus preşedintelui CJ Ilfov. Doamna Firea are şcoala de şantaj a lui Voiculescu

- Înţeleg că Victor Viorel Ponta vrea să o ia purtător de cuvânt. Îi dau un sfat: să nu o ia! Poartă ghinion femeia asta oricărui bărbat. I-aş aduce aminte ce rezultat a avut Mugur Isărescu

- Ştiţi că Pandele este căpitan de cursă lungă, ca şi mine. În timp ce navigam, concediile noastre erau de 3 luni, 3 luni şi ceva, pentru că toate zilele de sâmbătă, de duminică se cumulau. De regulă concediile noastre erau de 3 luni-3 jumătate. Erau unii care nu stăteau atât, după 3 luni plecau. De ce? Vă las pe dumneavoastră să vă gândiţi. Poate fi înţeleasă şi în acest mod declaraţia că "s-ar putea să nu-şi mai găsească soţul acasă"

- Vreau să înţelegeţi că atacul la doamna Firea nu este un atac la o femeie, ci la o şantajistă

- În loc să coboare în mocirla unor atacuri josnice, Victor Viorel mai bine s-ar ocupa să guverneze puţin ţara, e nevoie de locuri de muncă pentru tineri, la UE avem 105 milioane euro la dispoziţie pentru a fi cheltuiţi anul acesta şi anul viitor pentru creare de locuri de muncă pentru tineri. Nu s-a început nimic pentru alocarea acestor bani

- Sunt 450 de milioane de euro alocaţi României pentru exerciţiul 2014 - 2020 pentru persoane defavorizate, fără locuri de muncă

- Victor Viorel este un premier profund corupt, care sacrifică orice pentru interesul baronilor sau pentru zâmbetul unui şef de stat din Asia. Sigur, pentru 380 de milioane i-ar zâmbi orice şef de stat

- Această haită care a semnat astăzi plângerea crede că mă impresionează. Se înşală, nici Comisia Nana nu mă impresionează, nici solidaritatea haitei cu senatoarea şantajistă Firea şi cu Ponta nu mă impresionează

- Nu mă impresionează haita, dimpotrivă, s-ar putea să îmi aleg o zi pe săptămână să fac buletinul corupţiei

- Cea mai mare greşeală este ca românii să spună: "A furat, dar a făcut ceva şi pentru noi". Păcăleala aceasta este cea care ne ţine să fim acolo unde trebuie să fim. Abordarea "o fi furat, dar a făcut ceva şi pentru noi" este păguboasă şi ne ţine în subdezvoltare

- N-am auzit în 20 de ani de la Revoluţie ca unul să se fi retras în buncărul Ministerului Apărării. Victor Viorel a cedat nervos, numai buncărul îl mai salvează de presiunile baronilor. Voi credeţi că în faţa unui baron este ca în faţa microfoanelor? Îl plesnesc ăia de nu se vede, de asta s-a gândit să se ascundă în buncărul de la Ministerul Apărării

- Victor Viorel nu va scăpa de responsabilitatea pe care şi-a asumat-o, de protejare a corupţilor. Băsescu pleacă, dar dosarele rămân